กสิกรฯขายกองตราสารหนี้ตปท.6เดือนผลตอบแทน1.85%
บลจ.กสิกรไทย คาด กนง.คงดอกเบี้ย เดินหน้าขายกองทุนตราสารหนี้ ตปท. 6 เดือน ให้ 1.85% ต่อปี
3 ส.ค. 2558

บลจ.กสิกรไทย คาด กนง.คงดอกเบี้ย เดินหน้าขายกองทุนตราสารหนี้ ตปท. 6 เดือน ให้ 1.85% ต่อปี
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย คาดว่าในการประชุมวันที่ 5 ส.ค. นี้ คณะกรรมการนโยบายการเงิน (กนง.) ธนาคารแห่งประเทศไทย (ธปท.) จะคงอัตราดอกเบี้ยนโยบายไว้ที่ 1.50% ต่อปี เพื่อกระตุ้นเศรษฐกิจให้มีการฟื้นตัวได้อย่างต่อเนื่อง
"หลังจากนี้ไม่น่าจะมีการปรับลดลงอีก เนื่องจากตัวเลขเศรษฐกิจเริ่มดีขึ้น และสถานการณ์ภัยแล้งเริ่มบรรเทาลง ประกอบกับเงินบาทได้อ่อนค่าไปมากแล้ว" นายนาวิน กล่าว
อย่างไรก็ตาม นายนาวิน กล่าวว่า ปัจจัยที่ต้องติดตามในครึ่งปีหลัง คือการเร่งเบิกจ่ายงบประมาณด้านการลงทุนภาครัฐ ซึ่งจะมีผลต่อความเชื่อมั่นของผู้บริโภค และการฟื้นตัวของเศรษฐกิจไทยในระยะต่อไป
พร้อมกันนี้ ระหว่างวันที่ 4-10 ส.ค. 2558 บลจ.กสิกรไทย เปิดขายกองทุนเค เอ็นแฮนซท์ ตราสารหนี้ต่างประเทศ 6 เดือน บีพี เน้นลงทุนตราสารหนี้ต่างประเทศ โดยมีนโยบายป้องกันความเสี่ยงจากอัตราแลกเปลี่ยนทั้งจำนวนประมาณการผลตอบแทนสุทธิอยู่ที่ 1.85% ต่อปี ลงทุนขั้นต่ำ 1 ล้านบาท
ทั้งนี้ เบื้องต้นคาดว่าจะลงทุนเงินฝาก Garanti Bank ตุรกี, เงินฝาก Union National Bank สหรัฐอาหรับเอมิเรตส์, ตราสารหนี้ Standard Bank of South Africa แอฟริกาใต้, ตราสารหนี้ Isbank ตุรกี และตราสารหนี้ Banco BTG Pactual S.A. บราซิล